Inimene üksikult võttes on nõrk jõud. Ka geniaalsem ja jõulisem isik ei suuda üksnes  omal käel palju ära teha. Võtkem näit. keda tahes uuema aja geniaalseist leiutajaist, - ükski neist poleks jõudnud oma leiutuseni, kui ta oleks pidanud algmeist peale kõik ise otsima, katsetama. Ta oleks jõudnud vahest esi­meste suuremate saavutisteni, mis nüüd ammu juba teiste poolt leiutatud, ja tema eluaeg oleks olnud läbi. Kuid ehitades teiste saavutistele, võib jõuda seniaimamatute leiutisteni, nagu on seda näit. raadio. Teiste saavutised säilitab hästi ai­nult raamat. Nii on raamat see alusmüür, mis  võimaldab vaimu intensiivsema elu igal alal - mõttemaailmas, teaduste vallas, tehnika alal, ka kunstides jne. Eriti ilukirjandusele on raamat täiesti eluküsimus: vanasti, ka kõrgestiharitud Kreekas ja Roomas, võis kirjanik rääkida vähestele; tänapäeval võib aga mõni kirjanik rääkida miljoneile, ja mis tähtsam - raamat või­maldab jääda surematuks.